Die breëbek (Smithornis capensis) is 'n skaars tot gelokaliseerde standvoël wat in laaglande, oewer- en sandwoude voorkom. In Engels staan die voël as die African Broadbill bekend. Die voël is 12 tot 14 cm lank en weeg 20 tot 25 gram. Dit is 'n onopvallende voël met 'n dig gestreepte borskant. Die mannetjie se kop en kroon is swarter as die wyfie s'n. Die jong voëltjie is dofgeel en die rug is minder gestreep. Hulle leef een-een of in pare saam. Die voël word maklik misgekyk as hy nie roep nie. Hierdie spesie kom wydverspreid in Afrika voor en het 9 subspesies: Smithornis capensis delacouri: van Sierra Leone tot Ghana. Smithornis capensis camarunensis: Kameroen, Gaboen en die Sentraal-Afrikaanse Republiek. Smithornis capensis albigularis: van westelike Angola tot Tanzanië, suidelike tot Zambië en Malawi. Smithornis capensis meinertzhageni: van noordoostelike Demokratiese Republiek van die Kongo tot westelike Kenia. Smithornis capensis medianus: sentraal Kenia en noordoostelike Tanzanië. Smithornis capensis suahelicus: suidoostelike Kenia, oostelike Tanzanië en noordoostelike Mosambiek. Smithornis capensis cryptoleucus: van oostelike Zimbabwe tot suidwestelike Tanzanië tot suidelike Mosambiek en noordoostelike Suid-Afrika.